**Direcția de Cadastru și Geodezie**

**APROB,**

**Radu Codruţ ŞTEFĂNESCU**

**PREȘEDINTE –**

**DIRECTOR GENERAL**

**REFERAT DE APROBARE**

**privind necesitatea aprobării Ordinului referitor la Regulamentul privind realizarea, verificarea și recepția lucrărilor de înregistrare sistematică și înscrierea din oficiu a imobilelor în cartea funciară și**

**abrogarea Ordinului nr. 357/2018 privind aprobarea Specificaţiilor tehnice pentru lucrări de înregistrare sistematică a imobilelor în Sistemul integrat de cadastru şi carte funciară, realizate la nivel de unitate administrativ-teritorială și a**

|  |
| --- |
| **Ordinului nr. 155/2019 privind modificarea şi completarea Specificaţiilor tehnice de realizare a lucrărilor sistematice de cadastru pe sectoare cadastrale în vederea înscrierii imobilelor în cartea funciară, aprobate prin Ordinul directorului general al Agenţiei Naţionale de Cadastru şi Publicitate Imobiliară nr. 1.427/2017** |

În perioada 2018-2019 legislația primară din domeniul cadastrului și al publicității imobiliare a suferit modificări succesive. Aceste modificări au avut ca scop facilitarea procesului de înregistrare sistematică a imobilelor în sistemul integrat de cadastru și carte funciară, precum și detalierea unor proceduri de lucru la nivelul oficiilor teritoriale din subordinea Agenției Naționale de Cadastru și Publicitate Imobiliară.

Astfel, Legea cadastrului și a publicității imobiliare nr. 7/1996 a fost modificată și completată prin Ordonanța de urgență nr. 31/2018 - care a fost aprobată prin Legea nr. 185/2018 – respectiv prin Legea nr. 105/2019.

Ca urmare a noilor reglementări introduse în cuprinsul Legii nr. 7/1996, Specificaţiile tehnice pentru lucrări de înregistrare sistematică a imobilelor în Sistemul integrat de cadastru şi carte funciară, realizate la nivel de unitate administrativ-teritorială aprobate prin Ordinul Directorului General al ANCPI nr. 357/2018, Specificaţiile tehnice de realizare a lucrărilor sistematice de cadastru pe sectoare cadastrale în vederea înscrierii imobilelor în cartea funciarăaprobate prinOrdinul Directorului General al ANCPI nr. 1427/2017 precum şi capitolul VI din Regulamentul de avizare, recepție și înscriere în evidențele de cadastru și carte funciară, aprobat prin OrdinulDirectorului General al ANCPI nr. 700/2014, emise în aplicarea dispozițiilor mai sus citate, se impune a fi modificate și completate astfel încât procedurile descrise în cuprinsul lor să fie în concordanță cu textele în vigoare din legea cadru.

De asemenea este necesară corelarea prevederilor dispoziţiilor mai sus menționate cu dispozițiile actuale din alte acte normative ce conțin referiri la sistemul integrat de cadastru și carte funciară, respectiv la proceduri de înscriere a drepturilor reale, a altor raporturi juridice, drepturi personale, interdicții, incapacități şi litigii judiciare în legătură cu imobilele.

Având în vedere faptul că implementarea Programului naţional de cadastru şi carte funciară 2015-2023 constituie o necesitate întrucât va asigura punerea în aplicare a obiectivelor asumate de statul român, precum dezvoltarea agriculturii, infrastructurii, elemente vitale pentru o dezvoltarea economică durabilă, iar la această dată au fost finalizate lucrările de înregistrare sistematică a imobilelor pentru un număr de 70 UAT-uri, prin reglementările instituite de proiectul de actul normativ supus aprobării se urmărește accelerarea realizării lucrărilor de înregistrare sistematică în România .

Agenția Națională de Cadastru și Publicitate Imobiliară, în calitate de gestionară a Programului Naţional de Cadstru şi Carte Funciară 2015-2023, realizează în mod constant o monitorizare a derulării lucrărilor de înregistrare sistematică atât la nivel de UAT cât şi la nivel de sector cadastral, fiind implicată în mod activ, atât prin asigurarea corelării prevederilor specificațiilor tehnice cu cele ale cadrului legal existent, precum și prin implementarea măsurilor de îmbunătățire și simplificare a procesului de înregistrare sistematică.

Principalele îmbunătățiri aduse în acest scop constau în:

* includerea într-un singur act normativ a specificaţiilor tehnice pentru lucrări de înregistrare sistematică a imobilelor în Sistemul integrat de cadastru şi carte funciară realizate: la nivel de sector cadastral;
* micșorarea termenelor de predare a datelor necesare realizării lucrărilor;
* simplificarea procedurii de înregistrare sistematică, prin derularea simultană a anumitor etape şi excluderea altora;
* detalierea modalității de identificare a imobilelor situate în regiunile de carte funciară supuse Decretului-Lege nr. 115/1938 pentru unificarea dispoziţiunilor privitoare la cărţile funciare;
* modificarea numărului și a formatului documentelor din cadrul livrărilor;
* accelerarea procesului de recepție a documentelor tehnice ale cadastrului și eliminarea unor documente intermediare.
* Standardizarea formularelor folosite în procesul de verificare şi recepţie.

În considerarea celor precizate, vă rugăm să aprobați promovarea *proiectului de Ordin al directorului general pentru aprobarea* **Regulamentului privind realizarea, verificarea şi recepţia lucrărilor de înregistrare sistematică şi înscrierea din oficiu a imobilelor în cartea funciară,**anexat prezentului referat.